น้ำมันดิบปิดวานนี้ปรับขึ้นหลังสต็อกสหรัฐร่วง
สัญญาน้ำมันดิบเวสต์เท็กซัส (WTI) ตลาดนิวยอร์กปิดบวกเมื่อคืนนี้ (20 พ.ค.) หลังจากสำนักงานสารสนเทศด้านการพลังงานของรัฐบาลสหรัฐ (EIA) เปิดเผยว่า สต็อกน้ำมันดิบของสหรัฐลดลงเป็นสัปดาห์ที่ 3 ติดต่อกัน
21 พ.ค. 2558

สำนักข่าวอินโฟเควสท์รายงานว่า สัญญาน้ำมันดิบ WTI ส่งมอบเดือนก.ค.เพิ่มขึ้น 99 เซนต์ ปิดวานนี้ (20 พ.ค.) ที่ 58.98 ดอลลาร์/บาร์เรล ส่วนสัญญาน้ำมันดิบเบรนท์ (BRENT) ส่งมอบเดือนก.ค.ที่ตลาดลอนดอนเพิ่มขึ้น 1.01 ดอลลาร์ ปิดที่ 65.03 ดอลลาร์/บาร์เรล
สัญญาน้ำมันดิบปรับตัวขึ้นหลังจาก EIA ระบุว่า สต็อกน้ำมันดิบลดลง 2.7 ล้านบาร์เรล สู่ระดับ 482.2 ล้านบาร์เรล จากที่นักวิเคราะห์คาดว่าจะลดลง 1.1 ล้านบาร์เรล ขณะที่สต็อกน้ำมันดิบที่เมืองคุชชิ่ง รัฐโอกลาโฮมา ซึ่งเป็นจุดส่งมอบน้ำมัน ลดลง 241,000 บาร์เรล สู่ระดับ 60.4 ล้านบาร์เรล
ส่วนสต็อกน้ำมันเบนซินลดลง 2.8 ล้านบาร์เรล สู่ระดับ 223.9 ล้านบาร์เรล ซึ่งเป็นระดับต่ำที่สุดนับตั้งแต่วันที่ 12 ธ.ค.2014 ขณะที่นักวิเคราะห์คาดว่าจะเพิ่มขึ้น 300,000 บาร์เรล และสต็อกน้ำมันกลั่น ซึ่งรวมถึงฮีตติ้งออยล์และน้ำมันดีเซล ลดลง 546,000 บาร์เรล สู่ระดับ 127.7 ล้านบาร์เรล เทียบกับที่นักวิเคราะห์คาดว่าจะเพิ่มขึ้น 100,000 บาร์เรล
นอกจากนี้ ตลาดยังได้รับแรงหนุนจากรายงานที่ว่า การผลิตน้ำมันดิบของสหรัฐในรอบสัปดาห์ที่แล้ว ปรับตัวลดลง 112,000 บาร์เรล แตะที่ 9.262 ล้านบาร์เรลต่อวัน ขณะที่จำนวนแท่นขุดเจาะน้ำมันของสหรัฐในสัปดาห์ดังกล่าว ลดลง 8 แห่ง สู่ระดับ 660 แห่ง